Apartheidsmonument in Mosambiek ingehuldigPres. Jacob Zuma en Filipe Nyusi, president van Mosambiek by die inhuldiging van die Matola-apartheidsmonument in Mosambiek Foto: GCIS Pres. Jacob Zuma en Filipe Nyusi, president van Mosambiek, het Vrydag ŉ monument in Matola ingehuldig as huldeblyk vir die Suid-Afrikaanse vryheidsvegters wat op 30 Januarie 1981 tydens ŉ kommandoklopjag teen Matola gesterf het. Die klopjag is op drie huise uitgevoer wat ŉ transitosentrum was vir Umkhonto we Sizwe-lede, die gewapende vleuel van die ANC. Twaalf ANC-lede is op die toneel dood en ŉ dertiende persoon het later gesterf. Twee van die lede is ontvoer en oor die grens na Suid-Afrika teruggebring waar hulle ook later gesterf het. Jose Ramos, ŉ Portugese elektrisiën, is ook dood. Die kommandolede het hom glo aangesien vir Joe Slovo, stafhoof van MK. Slovo was glo vroeër die dag by die Matola-huise, maar is drie ure voor die klopjag daar weg. ŉ Multimedia-inligtingsentrum is langs die monument opgerig wat foto’s en dokumentasie bevat oor die stryd teen apartheid en die solidariteit tussen die mense van Suid-Afrika en Mosambiek.